“અરે, બેટા શું કરે છે? આમ આખો દિવસ શંુ આ કલર અને બ્રશ લઇ લપેડા કર્યા કરે છે?ભણવાનું કર ભણવાનું.” અને સામે પ્રત્યુત્તર મળે છે કે “જોજે મમ્મી, આ જ લપેડો એક દિવસ મારી ઓળખ બનશે.” આત્મવિશ્વાસ સાથે જવાબ આપનાર આ બાળકી એટલે ચૌલા દોશી. આ નામથી આજે કદાચ કોઇક જ અજાણ્યું હશે. પોતાની આગવી ચિત્રશૈલીથી ખ્યાતિ પામેલાં ચૌલાનો પેઇન્ટિંગ કરવાનો એક નવો જ અંદાજ છે. બ્રશથી પેઇન્ટિંગ તો બધા કરે છે પરંતુ ચૌલા રસોડામાં વપરાતા નાઇફ(ચપ્પુ)નો ઉપયોગ કરી પેઇન્ટિંગ કરે છે. હા, આ વાત બિલકુલ સાચી છે. પ્રથમ વખત તો કોઇનું પણ માનવું શક્ય ન બને કારણ માત્ર એટલું જ કે નાઇફના ઉપયોગથી શાકભાજી સમારી શકાય, કંઇક કાપવું હોય તો કદાચ તેમાં પણ નાઇફનો ઉપયોગ થાય, પરંતુ નાઇફથી પેઇન્ટિંગ કરવું એ તો વિચાર કરવો પણ અઘરો લાગે, પરંતુ કહેવાય છે કે મહિલા ધારે તો બધું જ કરી શકે. માટે જ નાઇફનો આવો ઉપયોગ પણ એક મહિલા જ કરી શકે અને ચૌલા દોશી પણ નાઇફ વડે અદ્ભુત કારીગરી કરી કૅનવાસ પર ઉતારી છે.